מלכיה

מַלְכִּיָּה הוא קיבוץ באצבע הגליל ברכס הרי נפתלי, ושייך למועצה אזורית הגליל העליון. מלכיה שוכנת כ-700 מטר מעל פני הים. היסטוריה היישוב הוקם ב-25 במרץ 1949 על ידי חיילים מגרעיני הפלמ"ח לאחר שחרורם ממלחמת העצמאות, במסגרת תנועת הקיבוץ המאוחד. מקור שם היישוב הוא היסטורי: מלכיה הייתה משפחת כוהנים שבניה שירתו בבית המקדש. השם "מלכיה" מופיע במקומות רבים במקרא: בירמיהו, בעזרא, בנחמיה ובדברי הימים. עם חורבן בית שני עקרה משפחת הכוהנים הזו מירושלים, נדדה לגליל והתיישבה במקום שבו קיים היום הקיבוץ. היישוב היהודי התקיים במקום כ-400 שנה. לאחר מכן הפך לכפר הערבי בשם "אל-מאלכיה" (בערבית: المالكية). הנוסע הערבי יאקות אל-חמאווי בספרו הידוע "מועג'ם אל-בולדאן", שנכתב בתחילת המאה ה-13, הזכיר את אל-מאלכיה, וכתב כי לתושבי הכפר יש מגש עץ שטוענים לגביו שהשתייך לנביא מוחמד. חוקר ארץ ישראל ויקטור גרן ביקר בכפר בשנת 1875, וכתב כי חיים בו 300 מתואלים. במלחמת העצמאות ערך מורחב – קרבות מלכיה הכפר הערבי אל-מאלכיה שלט על הכביש העובר לאורך הגבול עם לבנון בקטע זה. יחד עם שכנו, הכפר קדס, חלש הכפר על תוואי השטח המהווה שער כניסה נוח לתחום ארץ ישראל. כדי לחסום שער פלישה אפשרי זה כבש גדוד "העמק" של הפלמ"ח את שני הכפרים בליל 14–15 במאי 1948. בהמשך נערכו במקום קרבות נוספים ואל-מלכיה נפל בידי צבא לבנון. במסגרת מבצע חירם, ב-30 באוקטובר 1948, כבשה חטיבה 7 את סעסע וב-31 באוקטובר כבשה את אל-מאלכיה. בתקופת מדינת ישראל ב-1950 הוקמה בקיבוץ מגרסת אבנים שסיפקה חצץ לכבישים ולישובי הסביבה ושימשה מקור ההכנסה העיקרי של הקיבוץ בשנותיו הראשונות. ערב מלחמת ששת הימים תוגברה השמירה על היישוב בידי חיילים סדירים מחטיבת גולני שהציבו מארבים בסמוך ליישוב. עקב חוסר תיאום בין הכוחות אירעה תקרית ירי דו-צדדי, בין שומרי הקיבוץ לחיילי גולני, בסמוך לברכת המים של הקיבוץ בלילה שבין ה־19 ל־20 במאי 1967, במהלכה נפל חלל אחד. במהלך מלחמת חרבות ברזל פונה הקיבוץ. קישורים חיצוניים אתר האינטרנט הרשמי של מלכיה סיפורו של מלכיה באתר מיזם הנגב המערבי והגליל מלכיה במרכז המידע להתיישבות בגליל מלכיה (ישראל), דף שער בספרייה הלאומית פעילי ההסתדרות הכללית עובדים ביישובי ספר באחד במאי, באתר ארכיון הסרטים הישראלי בסינמטק ירושלים, 1969 עם משמר הגבול, באתר ארכיון הסרטים הישראלי בסינמטק ירושלים, 1970 אבשלום קור, באופן מילולי במלחמה: קיבוץ מלכיה בקו האש, גלי צה"ל, 16 בינואר 2025 הערות שוליים